
Előterjesztés
a Közgyűlés részére
Tisztelt Közgyűlés!
A nemzeti köznevelésről szóló 2011. évi CXC. törvény (a továbbiakban: Nkt.) 74.§ (1) bekezdése és a Klebelsberg Intézményfenntartó Központról szóló 202/2012. (VII.27.) Korm. rendelet 3. § (1) bekezdés c) pontja alapján 2013. január 1-jétől a Nikola Tesla Szerb Tanítási Nyelvű Óvoda, Általános Iskola, Gimnázium és Kollégium Cрпскο забавиште, ocновна школа, гимназија и ђачки дом Никола Тесла (a továbbiakban: Intézmény) a Klebelsberg Intézményfenntartó Központ (a továbbiakban: KLIK) fenntartásában és működtetésében áll.

Az Nkt. 76.§ (5) bekezdés a) pontja, valamint a köznevelési feladatot ellátó egyes önkormányzati fenntartású intézmények állami fenntartásba vételéről szóló 2012. évi CLXXXVIII. törvény 8. § (1) bekezdésében foglaltaknak megfelelően a fenntartás és működtetés feltételeinek biztosításához a Fővárosi Közgyűlés  674/2013. (04.24.) számú határozatával elfogadta az Intézmény köznevelési feladatellátásához szolgáló, Budapest Főváros Önkormányzata (a továbbiakban: Fővárosi Önkormányzat) tulajdonában álló vagyonelemekre az ingyenes vagyonkezelési jogot biztosító, a KLIK-kel kötendő szerződést.

A Szerb Országos Önkormányzat Közgyűlése 84/2013. SZÖO Közgy. (2013.V.27.) számú határozatával úgy döntött, hogy a KLIK-től írásban kezdeményezi az Intézmény fenntartói és működtetési jogának átvételét, 87/2013. SZÖO Közgy. (2013.V.27.) számú határozatával pedig felhatalmazta elnökét, hogy kösse meg a szükséges megállapodásokat az Intézmény fenntartása és működtetésének biztosítása érdekében és a szükséges okiratok birtokában folytassa le a működési engedélyezési eljárást.

A fenntartóváltáshoz az Nkt. 84. § (7) bekezdés a) pontja szerint a fenntartó, az állami intézményfenntartó központ által fenntartott intézmény esetében az oktatásért felelős miniszter legkésőbb az intézkedés tervezett végrehajtása éve májusának utolsó munkanapjáig hozhat döntést a nevelési-oktatási intézmény fenntartói jogának átadásával kapcsolatban.
A nemzetiségek jogairól szóló 2011. évi CLXXIX. törvény (a továbbiakban: Törvény) 25. § (1) bekezdése szerint állami feladatot ellátó intézmény esetében az országos nemzetiségi önkormányzat kezdeményezésére át kell adni az országos nemzetiségi önkormányzat részére annak az országos vagy térségi beiskolázású köznevelési intézménynek a fenntartói jogát, amelyik alapító okirata alapján nemzetiségi feladatot lát el, és gyermekek, tanulók legalább hetvenöt százaléka részt vesz a nemzetiségi nevelésben, nevelésben-oktatásban, illetve ellátásban részesül. 
A Törvény 25. § (5) bekezdése kimondja, hogy a nevelési-oktatási intézmény átadására az oktatásért felelős miniszter és az átvevő között létrejött köznevelési szerződés alapján kerülhet sor.
A Szerb Országos Önkormányzat elnöke 2013. május 30-án kelt levelében (1. számú melléklet) azzal a kéréssel fordult a Fővárosi Önkormányzathoz, hogy a fővárosi tulajdonban álló, az Intézmény feladatellátáshoz szükséges ingó és ingatlan vagyon használatát a Szerb Országos Önkormányzat, mint fenntartó részére 2013. szeptember 1-től, ingyenesen, határozatlan időre biztosítsa.
A Törvény 25. § (6) bekezdése szerint a fenntartói jog átadásával együtt a köznevelési intézmény feladatainak ellátását szolgáló ingó és ingatlan vagyont - a 125. § (5) bekezdésében foglalt kivétellel - az átvevő használatába kell adni. Az átadás ingyenes. A használatba adás ideje nem lehet tíz évnél rövidebb.
Budapest Főváros Önkormányzata vagyonáról, a vagyonelemek feletti tulajdonosi jogok gyakorlásáról szóló 22/2012. (III. 14.) Főv. Kgy. rendelet (a továbbiakban: Vagyonrendelet) 45. § (9) bekezdése, továbbá a nemzeti vagyonról szóló 2011. évi CXCVI. törvény 11. § (13) bekezdésében előírja, hogy fővárosi vagyon ingyenesen kizárólag közfeladat ellátás céljából, a közfeladat ellátásához szükséges mértékben hasznosítható. A Szerb Országos Önkormányzat az Intézmény fenntartásával közfeladatot kíván ellátni. A Vagyonrendeletnek megfelelően a Fővárosi Önkormányzat az Intézmény feladatellátásához szükséges ingó és ingatlan vagyont a köznevelési közfeladat ellátásának idejére és az ahhoz szükséges mértékben kívánja a Szerb Országos Önkormányzat részére biztosítani.

A Vagyonrendelet 45. § (1) bekezdése szerint a fővárosi vagyon ingyenes vagy kedvezményes hasznosításáról értékhatártól függetlenül a Fővárosi Közgyűlés dönt, minősített szavazattöbbséggel.

Fentiek alapján kérem a Tisztelt Közgyűlést az előterjesztés megtárgyalására és a döntési javaslat elfogadására.
Határozati javaslat
A Fővárosi Közgyűlés úgy dönt, hogy:

kinyílvánítja szándékát, hogy amennyiben az oktatásért felelős miniszter a Nikola Tesla Szerb Tanítási Nyelvű Óvoda, Általános Iskola, Gimnázium és Kollégium Cрпскο забавиште, ocновна школа, гимназија и ђачки дом Никола Тесла fenntartói jogát 2013. szeptember 1-től a Szerb Országos Önkormányzatnak átadja, Budapest Főváros Önkormányzata a tulajdonában álló, az intézmény feladatellátáshoz szükséges ingó és ingatlan vagyon ingyenes használatát a Szerb Országos Önkormányzat részére köznevelési közfeladat ellátására 2013. szeptember 1-től határozatlan időre biztosítja.
határidő:	döntést követően azonnal
felelős: 	Tarlós istván főpolgármester

Határozathozatal módja:

A határozati javaslat elfogadása minősített szavazattöbbséget igényel.

Budapest, 2013. május „   ”
	Csomós Miklós
főpolgármester-helyettes

	Láttam:

	Sárádi Kálmánné dr.
főjegyző







mellékletek:

